**KISKŐRÖS VÁROS POLGÁRMESTERE**

### ELŐTERJESZTÉS

(a Képviselő-testület 2021. június 30-i ülésére)

**TÁRGY:** **A POLGÁRMESTER VESZÉLYHELYZETBEN HOZOTT DÖNTÉSEI**

Magyarország Kormánya „*a veszélyhelyzet kihirdetéséről”* szóló 478/2020. (XI. 3.) Korm. rendelet alapján az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány következményeinek elhárítása, a magyar állampolgárok egészségének és életének megóvása érdekében 2020. november 4. napjától Magyarország egész területére veszélyhelyzetet hirdetett ki.

A veszélyhelyzet Kormány általi kihirdetéséből adódóan a helyi önkormányzatok működését illetően ismételten alkalmazásra került *a katasztrófavédelemről és a hozzá kapcsolódó egyes törvények módosításáról* szóló 2011. évi CXXVIII. törvény 46. § (4) bekezdése, mely alapján veszélyhelyzetben a települési önkormányzat képviselő-testületének, a fővárosi, megyei közgyűlésnek feladat- és hatáskörét a polgármester, illetve a főpolgármester, a megyei közgyűlés elnöke gyakorolja. Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.

A Kormány a 2020. novemberében kihirdetett veszélyhelyzetet a 26/2021. (I. 29.) Korm. rendelettel - 2021. február 08. napjával - ugyan megszüntette, de *a veszélyhelyzet kihirdetéséről és a veszélyhelyzeti intézkedések hatálybalépéséről* szóló 27/2021. (I. 29.) Korm. rendelet értelmében – 2021. február 08. napjától – ismételten veszélyhelyzetet hirdetett ki Magyarország egész területére, mely jelenleg is fenn áll.

A veszélyhelyzet ideje alatt sem a képviselő-testület, sem a bizottságok üléseinek a *Magyarország helyi önkormányzatairól* szóló 2011. évi CLXXXIX. törvény (a továbbiakban: Mötv.) szerinti összehívására nem volt lehetőség, mert a képviselő-testületnek veszélyhelyzetben nincs döntési jogköre.

A polgármesternek a veszélyhelyzet idejére biztosított feladat- és hatáskörét jóhiszeműen, a társadalmi rendeltetésnek megfelelő joggyakorlás elvével összhangban kell gyakorolnia, és döntéseinek mindenkor meg kell felelnie a szükségesség és arányosság követelményének.

*A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény egyes rendelkezéseinek eltérő alkalmazásáról* szóló 307/2021. (VI. 05.) Korm. rendelet 2021. június 15. napjától kezdődően lehetővé teszi a képviselő-testület és a bizottságok számára ülés tartását.

A Bács-Kiskun Megyei Kormányhivatal tájékoztatása alapján a Képviselő-testületet tájékoztatni szükséges arról, hogy a polgármester milyen döntéseket hozott a képviselő-testület és bizottságok hatáskörét gyakorolva.

A 2020. november 4. napjától fennálló veszélyhelyzet alatt a polgármester 97 polgármesteri határozatot hozott és 12 rendelet került megalkotásra. A polgármesteri döntések a [www.kiskoros.hu](http://www.kiskoros.hu) weboldalon megtekinthetők.

A fentiek alapján javaslom, hogy a Képviselő-testület a veszélyhelyzetben hozott polgármesteri döntésekről a határozat-tervezetben foglaltak szerint döntsön.

**Kiskőrös, 2021. június 22.**

**Domonyi László s.k.,**

**polgármester**

## HATÁROZAT - TERVEZET

A Képviselő-testület

1. a polgármester által a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében biztosított hatáskörében hozott - a határozat 1. mellékletében meghatározott - polgármesteri határozatokat megvizsgálta és változatlan formában megerősíti.
2. a polgármester által a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében biztosított hatáskörében megalkotott - a határozat 2. mellékletében meghatározott – önkormányzati rendeleteket megvizsgálta és változatlan formában megerősíti.

**Felelős:** polgármester

**Határidő:** azonnal